Romina Rotariu, fiica fostului fotbalist Iosif Rotariu, a fost condamnată la patru ani şi patru luni de închisoare cu executare, în prima instanţă, după ce a agresat un copil de doi ani până i-a rupt un picior, în timp ce muncea ca îngrijitoare la creşa familiei din Timişoara.

Magistraţii de la Judecătoria Timişoara au decis, joi, condamnarea Rominei Rotariu la patru ani şi patru luni de închisoare cu executare, după ce a lovit un copil de doi ani până i-a rupt piciorul, în creşa familiei în care lucra ca îngrijitoare.

Judecătorii au mai decis ca Romina Rotariu să plătească despăgubiri în valoare de 100.000 de euro, faţă de 500.000 de euro cât solicitaseră părinţii copilului, drept daune morale. Instanţa i-a mai interzis femeii să mai exercite profesia de educator/îngrijitor de copii pe o perioadă de cinci ani.

Decizia instanţei nu este una definitivă, ea putând fi contestată la instanţa superioară.

Anul trecut, în luna iunie, părinţii unui copil de doi ani au reclamat la Poliţie că fiul lor a fost lovit în creşă şi a ajuns acasă cu un picior rupt, fiind ulterior internat în spital trei săptămâni. Copilul a suferit şi un şoc emoţional, spuneau atunci părinţii.

Creşa, în fapt un club privat neacreditat de Ministerul Educaţiei, aparţine familiei fostului fotbalist Iosif Rotariu şi se află la Timisoara în zona de sud a oraşului.

În apărarea sa, Romina Rotariu a spus că a suferit o criză de diabet şi că nu îşi aminteşte ce s-a întâmplat.

Sursa: News.ro